गोल्फ बॉल जितने बड़े ओले पड़े, आज रात फिर तूफान आने की आशंका
US Mississippi Tornado Latest News - अमेरिका के मिसिसिपी में शुक्रवार देर रात आए टॉरनेडो की चपेट में आने से 26 लोगों की मौत हो गई। इलाके में तेज बारिश के बीच गोल्फ बॉल जितने बड़े ओले गिरे
अमेरिका के मिसिसिपी में शुक्रवार देर रात आए टॉरनेडो की चपेट में आने से 26 लोगों की मौत हो गई। इलाके में तेज बारिश के बीच गोल्फ बॉल जितने बड़े ओले गिरे। हजारों लोगों के घरों की बिजली चली गई। शनिवार को इमरजेंसी सर्विसेज ने मलबे में फंसे लोगों को बाहर निकालने के लिए रेस्क्यू अभियान चलाया। हालांकि, टॉरनेडो से तबाह हुई इमारतों में अभी भी कई लोगों के दबे होने की आशंका है।
अमेरिका के राष्ट्रपति जो बाइडेन ने अधिकारियों से बात करके जल्द से जल्द मदद पहुंचाने के आदेश दिए। इमरजेंसी सर्विसेज ने बताया है कि खतरनाक तूफान के चलते दर्जनों लोग घायल हुए हैं और कई लोग लापता हैं। मरने वालों की संख्या बढ़ सकती है। उधर, आज यानी रविवार रात को यहां फिर तूफान आने की आशंका है, जिससे करीब 20 लाख लोग खतरे में हैं।
30 हजार फीट तक उड़ा मलबा
बीबीसी की रिपोर्ट के मुताबिक टॉरनेडो की रफ्तार इतनी तेज थी कि इसकी वजह से मची तबाही में फैला मलबा 30 हजार फीट ऊपर तक उड़ा। टॉरनेडो जमीन पर करीब 1 घंटे तक रहा। मिसिसिपी के मेयर टेट रिव्ज ने बताया कि प्रभावित इलाके मे रेस्क्यू ऑपरेशन चलाया जा रहा है।
सबसे ज्यादा तबाही मिसिसिपी के रोलिंग फॉर्क कस्बे में मची है। यहां रहने वाले एक व्यक्ति ने न्यूयॉर्क टाइम्स को बताया कि टोरनोडे की रफ्तार इतनी तेज थी कि इससे घर की सारी खिड़िकियां टूट गई। आधे से ज्यादा कस्बा पूरी तरह से तबाह हो चुका है।
अब टॉरनेडो से मिसिसिपी में मची तबाही को तस्वीरों में देखें...
लोगों को 2011 के खतरनाक तूफान की याद दिलाई
अमेरिका की इमेरजेंसी मैनेजमेंट एजेंसी ने बताया कि तूफान ने 160 किलोमीटर के इलाके में ज्यादा तबाही मचाई है। टॉरनेडो आने से पहले ही कई लोगों ने अपने परिवार को अमेरिका के दूसरे राज्यों में रिश्तेदारों के घर भेज दिया था। इमेरजेंसी सर्विसेज ने भी कई लोगों को इलाके से बाहर निकाला था। वहीं, शुक्रवार को आए टॉरनेडो ने लोगों को 2011 के तूफान की याद दिलाई जिसमें 161 लोगों की मौत हो गई थी।